b'\n_START_ARTICLE_\nHarpyija (lintu)\n_START_SECTION_\nKoko\n_START_PARAGRAPH_\nHarpyijanaaraat ovat keskim\xc3\xa4\xc3\xa4rin 100\xe2\x80\x93110\xc2\xa0senttimetri\xc3\xa4 pitki\xc3\xa4, niiden siipiv\xc3\xa4li on 200\xc2\xa0senttimetri\xc3\xa4 ja yleens\xc3\xa4 ne painavat noin 7,5\xc2\xa0kilogrammaa. Poikkeukselliset naaraat ovat painaneet yli 9\xc2\xa0kilogrammaa ja yksi vankeudessa ollut naaras, \xe2\x80\x9dJezebel\xe2\x80\x9d, painoi 12,3\xc2\xa0kilogrammaa. Koiraat ovat naaraisiin verrattuna pieni\xc3\xa4, ne painavat vain 3,8\xe2\x80\x935,4\xc2\xa0kilogrammaa. Kotkista ainoastaan filippiinienkotka ja kuningasmerikotka l\xc3\xa4hentelev\xc3\xa4t harpyijan kokoluokkaa. Harpyija on v\xc3\xa4rilt\xc3\xa4\xc3\xa4n p\xc3\xa4\xc3\xa4osin tummanharmaa, mutta vatsa on valkoinen ja p\xc3\xa4\xc3\xa4 on tuhkanharmaa.\n_START_SECTION_\nRavinto\n_START_PARAGRAPH_\nHarpyija on aktiivisesti mets\xc3\xa4st\xc3\xa4v\xc3\xa4 lihansy\xc3\xb6j\xc3\xa4. Se mets\xc3\xa4st\xc3\xa4\xc3\xa4 puissa el\xc3\xa4vi\xc3\xa4 nis\xc3\xa4kk\xc3\xa4it\xc3\xa4 kuten apinoita, koateja ja laiskiaisia, mutta se voi my\xc3\xb6s hy\xc3\xb6k\xc3\xa4t\xc3\xa4 toisten lintulajien kimppuun. Sen kynnet ovat eritt\xc3\xa4in voimakkaat ja pitk\xc3\xa4t, suuremmat kuin harmaakarhun.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nHarpyijapariskunta saa yhden poikasen 2\xe2\x80\x933 vuoden aikana. Pariskunta munii kaksi valkoista munaa suureen korkealla puussa olevaan risupes\xc3\xa4\xc3\xa4n. Ensimm\xc3\xa4isen poikasen kuoriuduttua toinen muna j\xc3\xa4\xc3\xa4 huomiotta eik\xc3\xa4 kuoriudu. Poikanen oppii lent\xc3\xa4m\xc3\xa4\xc3\xa4n kuuden kuukauden ik\xc3\xa4\xc3\xa4n menness\xc3\xa4, mutta vanhemmat jatkavat sen ruokkimista viel\xc3\xa4 6\xe2\x80\x9310 kuukauden ajan._NEWLINE_Harpyijaa uhkaavat mets\xc3\xa4stys, ilmastonmuutos ja hakkuu sen elinalueella. Lajista on tullut harvinainen n\xc3\xa4ky suuressa osassa sen esiintymisaluetta.'